B. Bugár, podpredseda NR SR: (2002-02-07):
J. Gajdoš, poslanec: Vážený pán predsedajúci, vážený pán minister, vážené kolegyne, kolegovia, nebudem chodiť okolo horúcej kaše, budem sa venovať navrhnutému ústavnému zákonu o bezpečnosti. Jeho predloženie považujem za pokus rezortu obrany predložiť flexibilný moderný dokument, ktorým by sa mali naviesť systémové opatrenia do riadenia bezpečnosti štátu. Hovorím o pokuse. Myšlienka je dobrá, výkon je horší, tak ako hovoria vojaci, pán minister. Nie všetko sa vám v tomto návrhu ústavného zákona podarilo, pretože to, čo je zakotvené v ústave ako povinnosť ošetriť to ústavným zákonom, ste si vyložili po svojom. A do tohto zákona ste zahrnuli nielen otázky bezpečnosti štátu v čase vojny, ale aj riešenie otázok výnimočného a núdzového stavu. A ja som presvedčený, že otázky bezpečnosti, ale aj otázky výnimočného stavu sú tak závažného charakteru, že by si zasluhovali zvláštnu pozornosť, a mali ste riešiť teda návrhy dvoch ústavných zákonov, jedného o bezpečnosti a druhého o výnimočnom stave. Potom by sa nemohlo stať, že ste predložili návrh zákona, ktorý nahryzol riešenie jedného i druhého problému a v konečnom dôsledku ho nedotiahol do úplného konca. Jedno je fakt, čo oceňujem na tom, že tento zákon je v parlamente, to je politická vôľa, ktorá je v pozadí toho, aby takýto zákon bol prijatý. Existovalo v minulosti niekoľko pokusov, ktoré skrachovali práve na nedostatku politickej vôle predložiť a schváliť takýto zákon. Bolo tu už povedané kolegami predrečníkmi, ale hlavne vo vystúpení pána generála Tuchyňu, že ste zabudli riešiť aj otázku, ako sa ústavné orgány budú stavať k otázke bezpečnosti v mieri, aké budú mať povinnosti ústavné orgány na zabezpečenie mieru v tomto štáte. Skutočne, tento zákon to nerieši. Mohli by ste sa vyhovoriť, že ani názov tohto zákona nenastoľuje tento problém. Ale veď tento problém nastoluje život, vážený pán minister. Takže v tom je problém komplexnosti a koncepčnosti toho zákona. To sa vám nepodarilo. Čiže vypadáva vám mierové obdobie, ale vypadáva vám aj prechodné obdobie, v ktorom sa štát pripravuje na obranu. Ja som si pozorne preštudoval všetky zákony, ani v jednom zákone neriešite, možno to nazvať ako totalitný inštitút, ale bol dobrý, osvedčený, otázku brannej pohotovosti štátu, tá vám úplne vypadla z konceptu. A tento inštitút predsa riešil mnohé veci, ktorými sa štát pripravoval na stav krajnej núdze, na vojnu. Takže beriem to, že návrh tohto ústavného zákona definuje pojmy vojna, vojnový stav, výnimočný stav, núdzový stav, že ukladá úlohy verejnej moci, že v nevyhnutnom rozsahu obmedzuje základné práva a slobody občanov, toto treba urobiť, ale je tu ešte jedna dôležitá otázka, v akom rozsahu obmedziť práva a slobody občanov, tak aby boli ošetrené záujmy štátu pre zabezpečenie obrany, ale aby sme zase v opatreniach neprekročili isté medze, ktoré sú upravené medzinárodnými normami vo vzťahu k ochrane ľudských práv. Tu je potrebné, aby pri prerokúvaní návrhu tohto zákona v druhom čítaní zohral svoju úlohu ústavnoprávny výbor. Návrh zákona ukladá úlohy ústavným orgánom, zriaďuje Parlamentnú radu a Bezpečnostnú radu štátu a kraja a ukladá im úlohy, ale to všetko ako orgány v čase, keď už dochádza k výnimočnému stavu, k výnimočnej situácii. Hovorím, že vám úplne vypadol inštitút kreovania týchto orgánov v mieri. Aké bude mať podľa tohto zákona úlohy Parlamentná rada, pán minister? Márne som aj lupou hľadal, aké úlohy pre ňu vyplývajú. Nenašiel som ich, pretože v tomto návrhu zákona hovoríte, čo Parlamentná rada nemôže, ale čo môže, to v tomto zákone nie je, ani nemôže byť, pretože Parlamentná rada nebude mať zákonodarné právomoci. No a čo potom bude robiť táto Parlamentná rada, keď nemá zákonodarné právomoci. Nie som dvakrát presvedčený, že je nevyhnutným článkom v systéme riadia bezpečnosti táto Parlamentná rada. To ste odniekiaľ odkukali? Ale nie každá komparácia sa dá v podmienkach nášho štátu použiť. Takže nemyslím si, že to je inštitút, ktorý bude puncovať tento návrh ústavného zákona ako zákon demokratický. Ak ju chceme teda mať, nech je zriadená aj v mieri a nech má stanovené konkrétne právomoci, ktoré by som smeroval do oblasti kontroly nad ozbrojenými silami. Pán generál Tuchyňa upozornil na rozpor s viacerými dokumentmi v otázke kreovania Bezpečnostnej rady, v otázke jej pôsobnosti, fungovania v mieri a za krízového stavu. Skutočne paragraf o Bezpečnostnej rade, ten úvodný je nešťastne formulovaný, pretože zriaďuje Bezpečnostnú radu len v čase výnimočného stavu, vojny, vojnového stavu a núdzového stavu. Chcete šetriť na každom kroku, zriaďujete len bezpečnostnú radu kraja, neuvažujete o bezpečnostnej rade okresu, pretože zrejme v budúcnosti v rámci reformy verejnej správy okresy existovať nebudú. Ale aké budú kompetencie bezpečnostnej rady kraja? Obsiahne ona vo svojej činnosti rozsiahle územia v okresoch, ktoré spadajú do jej podriadenosti? Bude schopná koordinovať činnosť orgánov štátnej správy a verejnej správy za výnimočných situácií do takej miery, aby bola garantovaná bezpečnosť na území kraja, aby boli splnené všetky úlohy, ktoré bude Bezpečnostná rada a vláda Slovenskej republiky vyžadovať v prípravnom období pre splnenie istých špecifických úloh? Mám vážne obavy, lebo dneska existujú okresné rady bezpečnosti a nie vždycky je všetko kóšer. Takže je tu niekoľko konkrétnych otázok, ktoré dávajú dôvod na zamyslenie. Pán minister, ja poukazujem na problémy, ktoré treba nejakým spôsobom ošetriť. Som presvedčený, že budú sa dať, alebo dúfam, že sa budú dať ošetriť v rámci rokovania vo výboroch v druhom čítaní k tomuto návrhu ústavného zákona. Bude to však nesmierne zložité, bude to vyžadovať široký konsenzus, spoluprácu a bude to vyžadovať ešte aj sedenia vašich odborníkov, predovšetkým s právnikmi, aby sa tieto veci legislatívne očistili, dali do poriadku, aby sa zladili s existujúcimi a platnými právnymi normami, aby z toho vznikol, keď už nechcete inak, komplexný ústavný zákon, ktorý bude riešiť bezpečnosť štátu v mieri za prechodného obdobia i za vojny, za výnimočného stavu a núdzového stavu. Takže na záver mi zostáva, pán minister, popriať ti len pevné nervy a dobrú spoluprácu, aby sa nám podarilo tento zákon dopracovať, pretože musí byť naším spoločným dielom. Ak je taká politická objednávka, ak je taký politický tlak, ak sú tu isté časové ohrozenia, dobre, môžeme to akceptovať, poďme na tom tvrdo makať. Ďakujem.